
1) Audiovisuaaliset tekstit
Katso Wim Wendersin ohjaaman elokuvan Paris, Texas alusta seitsemän minuutin jakso (1.10 - 8.10)

https://areena.yle.fi/1-307640

2) Proosa

Oksat
Joka vuosi kiitospäivän iltana mentiin joukolla ulos, kun isä kantoi joulupukin kamppeet pihatielle ja ripusti ne metalliputkista väsättyyn ristiin. Vähän ennen Super Bowlin pelipäivää putkiristi sai päälleen pelipaidan ja Rodin pelikypärän, niin että Rodin piti kysyä isältä erikseen lupa käyttää kypärää. Heinäkuussa itsenäisyyspäivänä tolppa esitti Setä Samulia, veteraanipäivänä sotilasta ja halloweenina haamua. Se oli isän ainoa ilonaihe elämässä. Meillä oli lupa ottaa rasiasta yksi värikynä kerrallaan. Yhtenä jouluna isä räjähti Kimmielle omenanviipaleen heittämisestä roskiin. Isä vahti vieressä ketsupin laittamista ruokaan ja hoki että jo riittää jo riittää jo riittää jo. Meidän synttärijuhlissa tarjottiin pelkkiä kuppikakkuja ilman jäätelöä. Kun minä toin ensimmäisen kerran treffeiltä tytön kotiin, tyttö kysyi, että mikä tuo teidän isän tolppajuttu oikein on? En saanut sanaa suusta.
Me muutettiin kotoa, mentiin naimisiin, saatiin omia lapsia ja saituuden siemen alkoi itää meissäkin. Isä alkoi pukea tolpan päälle entistä kummallisempia asusteita, joissa oli entistä vähemmän tolkkua. Murmelipäivänä tolppa sai jonkinlaisen turkin, ja viereen isä hilasi työmaalampun niin että turkki sai selvän varjon. Kun Chilessä tapahtui maanjäristys, isä kaatoi tolpan ja maalasi spraymaalilla maahan halkeaman. Sitten äiti kuoli ja isä puki tolpan Kuolemaksi ja ripusti poikkipuuhun kuvia äidistä vauvana. Kun me käytiin katsomassa isää, tolpan juurelle oli levitelty outoja talismaaneja isän nuoruudesta: kunniamerkkejä, teatterilippuja, vanhoja svetareita, äidin meikkituubeja. Yhtenä syksynä isä maalasi tolpan kirkkaan keltaiseksi. Talvella tolppa sai ympärilleen pumpulituppoja lämmikkeeksi ja juurelleen jälkikasvua: kuusi pihamaahan tökättyä oksaristiä. Isä yhdisti tolpan ja oksaristit naruilla ja teippasi naruihin hosuvalla käsialalla kirjoitettuja pahvilappuja, joissa pyydeltiin anteeksi, tunnustettiin virheitä ja aneltiin ymmärrystä. Isä maalasi kyltin jossa luki RAKKAUS ja ripusti sen tolppaan ja sitten toisen kyltin jossa luki ANTEEKSI? ja sitten isä kuoli eteiseen radio auki ja me myytiin talo yhdelle nuorelleparille, joka kiskoi tolpan irti ja heitti sen roskanhakupäivänä tienpientareelle.
Lähde: George Saunders. Kokoelmasta Joulukuun kymmenes (2013). Suom. Markku Päkkilä.


3) Runo

Arto Mellerin runo Olympia (1980)
(seuraavalla sivulla kuvana)

4 ) Näytelmä
Lue katkelma Henrik Ibsenin näytelmän Villisorsa (1884) alusta.


a)     Mitä tehtäviä henkilöluettelolla ja parenteeseilla on katkelmassa?
b)     Mitä tietoja lukija niistä saa ja millaisia päätelmiä niiden avulla voi tehdä?

Henrik Ibsen: Villisorsa (Vilanden, 1884), näytelmä
 
HENKILÖT
Tukkukauppias Werle, tehtaanomistaja ym.
Gregers Werle, hänen poikansa.
Vanha Ekdal.
Hjalmar Ekdal, hänen poikansa, valokuvaaja.
Gina Ekdal, Hjalmarin vaimo.
Hedvig, heidän tyttärensä, 14-vuotias.
Rouva Sörby, tukkukauppiaan taloudenhoitajatar.
Relling, lääkäri.
Molvik, ent. teologi.
Kirjanpitäjä Gråberg.
Pettersen, tukkukauppiaan palvelija.
Jensen, päiväpalkkalainen.
Lihava herra.
Vähätukkainen herra.
Likinäköinen herra.
Kuusi muuta herraa, tukkukauppiaan päivällisvieraita.
Muutamia päiväpalkkalaisia.
Ensimmäinen näytös tapahtuu tukkukauppias Werlen, muut valokuvaaja Ekdalin luona.
ENSIMMÄINEN NÄYTÖS
Tukkukauppias Werlen talossa. Kallisarvoisesti ja mukavasti sisustettu työhuone; kirjakaappeja ja pehmustettuja huonekaluja; kirjoituspöytä asiakirjoineen ja papereineen keskellä permantoa. Sytytetyissä lampuissa on vihreät varjostimet, niin että huone on hämärästi valaistu. Taustalla avoin ovi, jonka verhot on vedetty syrjään. Sen läpi näkyy iso, hieno Sali, joka on runsaasti valaistu lampuilla ja kyntteliköillä. Työhuoneesta, edessä oikealla, vie pieni tapettiovi konttoriin. Edessä vasemmalla on uuni, jossa hiilet hehkuvat ja hiukan taempana kaksipuolinen ovi, joka vie ruokasaliin.
Tukkukauppiaan palvelija, Pettersen, livreessä, ja päiväpalkkalainen Jensen mustassa puvussa, järjestelevät työhuonetta. Salissa kuljeskelee pari, kolme muuta päiväpalkkalaista – järjestelevät ja sytyttelevät kynttilöitä. Ruokasalista kuuluu puheensorinaa ja useitten ihmisten naurua, lasia kilistetään veitsellä – syntyy hiljaisuus, pidetään maljapuhe – kuuluu hyvähuutoja ja sitten taas puheensorinaa.
Pettersen (sytyttää lampun ja panee varjostimen paikoilleen): Kulkaa nyt, Jensen, nyt isäntä seisoo pöydän ääressä ja pitää maljapuhetta rouva Sörbylle.
Jensen (asettaa nojatuolin paikoilleen): Onko totta, niin kuin ihmiset sanovat, että heidän välillään on jotakin?
Pettersen: Piru ties.
Jensen: Sillä kyllä hän on ollut aika pukki aikoinaan.
Pettersen: Ehkä.
Jensen: Sanoittehan, että hän pitää päivälliset poikansa kunniaksi.
Pettersen: Niin, poika tuli eilen kotiin.
Jensen: En yhtään tiennyt, että tukkukauppias Werlellä oli poika.
Pettersen: Kyllä hänellä poika on. Mutta hän oleskelee yhtämittaa Höjdalin tehtailla. Hän ei ole kertaakaan käynyt kaupungissa näinä vuosina kun minä olen palvellut täällä.
Palvelija (toisen huoneen ovelta): Kuulkaas Pettersen, täällä on muuan ukkeli, joka –
Pettersen (mutisee): Mitä peeveliä! Kuka tänne nyt tulee?
(Vanha Ekdal tulee oikealta huoneeseen. Hänellä on yllään korkeakauluksinen, nukkavieru takki, villaiset käsineet ja keppi sekä karvalakki, kainalossa ruskeaan paperiin kääritty paketti. Hänellä on ruskeanpunaiset likaiset hiukset ja pieni harmaa leukaparta.)
Pettersen (menee häntä vastaan): Mitä kummia te täällä teette?
Ekdal (ovelta): Minun pitäisi välttämättä päästä konttoriin, Pettersen.
Pettersen: Konttori suljettiin jo tunti sitten ja –
Ekdal: Kuulin sen portilla, mutta Gråberg istuu siellä vielä. Ole nyt hyvä, Pettersen, ja päästä minut sisään tätä tietä. (Viittaa tapettioveen.) Olen minä ennenkin tästä mennyt.
Pettersen: No, olkoon menneeksi sitten. (Avaa oven.) Mutta muistakaa myös, että  tulette ulos oikeaa tietä, sillä meillä on vieraita.
Ekdal: Tiedän kyllä – Hm! Kiitos, pappa Pettersen. Vanha hyvä ystävä. Kiitos. (Mutisee itsekseen.) Pässinpää! (Menee konttoriin, Pettersen sulkee oven hänen jälkeensä.)
Jensen: Onko hänkin konttoriväkeä?
Pettersen: Ei, hän on vain sellainen, joka tarvittaessa kirjoittaa kotona. Mutta hänkin on ollut hieno mies aikoinaan, tuo ukko Ekdal.
Jensen: Niin, hänessä näytti olevan jotakin.
Pettersen: Kyllä vain. Hän on ollut luutnantti, ajatelkaahan.
Jensen: Voi, peeveli, – onko hän ollut luutnantti!
Pettersen: On kuin onkin. Mutta sitten hän rupesi tekemään metsäkauppoja vai mitä se lie ollut. Sanotaan, että hän on kerran tehnyt tukkukauppiaalle aika pahat kepposet. Katsokaas, siihen aikaan he kahden omistivat Höjdalin tehtaan. Oo, minä kyllä tunnen vanhan Ekdalin, minä. Juomme usein yhdessä lasin bitteriä ja baijerilaista olutta rouva Eriksenin ravintolassa.
Katkelma näytelmästä Henrik Ibsen: Villisorsa (Vilanden, 1884). Suomentanut Eino Palola 1962.

5. Argumentoivat tekstit

Pääkirjoitus, Helsingin Sanomat 10.3.2021


Ylivelkaantuneiden piinaan on tulossa apua


MAKSUHÄIRIÖMERKINTÄ syntyy helposti, mutta siitä on vaikeaa päästä irti. Häiriö vaikeuttaa vakavasti normaalia elämää, eikä edes välttämättä johda parempaan raha-asioiden hoitoon vaan saattaa ruokkia toivottomuutta ja hälläväliä-henkeä. Moni nuori on saanut merkinnän ennen kuin on päässyt edes oman elämänsä alkuun, koska pikavippejä tyrkytetään aivan liian helposti. Viime vuoden lopussa tässä ahdingossa oli jo lähes 400 000 suomalaista.

Asiaan on nyt tartuttu oikeusministeriössä. Se on lähettänyt lausunnolle ehdotuksen maksuhäiriömerkintöjen säilytysaikojen lyhentämisestä. Nykyisen lain mukaan maksuhäiriömerkintä pysyy luottorekisterissä 2–4 vuotta, mutta ehdotuksen mukaan merkintä poistuisi kuukauden päästä merkinnän perusteena olleen maksun suorittamisesta.

Säilytysaikojen lyhentäminen on tarkoitus ottaa käyttöön yhdessä julkisen vallan ylläpitämän positiivisen luottotietorekisterin kanssa. Rekisteri keräisi tietoa ihmisten kaikista lainoista niin, että lainanantaja kykenee paremmin arvioimaan ihmisen todellisen maksukyvyn. Uusi rekisteri auttaisi siinä, ettei yksi maksuhäiriö välttämättä vaarantaisi esimerkiksi lainaa tai asunnon vuokrausta, jos raha-asiat olisivat muuten kunnossa. Samalla se mahdollistaa maksuhäiriöaikojen lyhentämisen. Positiivinen luottotietorekisteri on tarkoitus ottaa käyttöön vuodesta 2024 alkaen.

Useimmissa Euroopan maissa käytössä oleva positiivinen luottotietorekisteri on finanssialan pitkäaikainen vaatimus. Sen sijaan luottohäiriömerkintöjen säilytysaikojen lyhentämisestä ei alalla olla yhtä innostuneita.

Velallisten piinan helpottamiseen on kuitenkin hyvät perusteet, sillä luottohäiriömerkintä aiheuttaa nykyisin pitkällisiä ja kohtuuttomia vaikeuksia ihmisille. Kun panet asiasi kuntoon, voit katsoa elämässä eteenpäin, on viesti, jota nyt tarvitaan.

Pääkirjoitukset ovat HS:n kannanottoja ajankohtaiseen aiheeseen. Kirjoitukset laatii HS:n pääkirjoitustoimitus, ja ne heijastavat lehden periaatelinjaa.


Yleisönosastokirjoitus, Helsingin Sanomat 10.3.2021


Mielipide|Lukijan mielipide

Rokotusjärjestyksessä pitäisi olla enemmän tapauskohtaista harkintaa

KOLMEKYMPPINEN helsinkiläinen sisareni, yksivuotiaan tyttären äiti, sairastaa nopeasti etenevää ja parantumatonta syöpää.

Vakavan sairauden ja rankkojen hoitojen takia sisareni immuunipuolustuksensa on olematon, ja lääkäreiden arvion mukaan koronavirusinfektio olisi hänelle hyvin todennäköisesti tappava.

Olen järkyttynyt siitä, ettei siskoni ole vieläkään mahdollista saada koronarokotetta, vaikka Suomen väestöstä on Terveyden ja hyvinvoinnin laitoksen (THL) mukaan rokotettu jo liki kymmenen prosenttia. Tuntuu, että vakavasti sairaat alle 50-vuotiaat on rokotejärjestyksessä unohdettu.

Sisareni ei pysty eristäytymään kotiinsa, sillä hänen on käytävä viikoittain syöpähoidoissa. Tällä viikolla hän joutui menemään syöpätaudin laukaiseman korkean kuumeen takia Haartmanin sairaalan päivystyspoliklinikalle, jossa hän odotti lääkäriaikaa neljä tuntia – samassa aulassa koronapositiivisten potilaiden kanssa. Pikkulapsen hoitoa on myös hyvin vaikea järjestää niin, ettei mahdollista korona-altistusta syntyisi.

Peräänkuulutan vakavalle koronavirustaudille altistavaa hengenvaarallista sairautta potevien aikuisten nykyistä nopeampaa rokottamista.

Mielestäni rokotejärjestyksen pitäisi mahdollistaa jonkinlainen tapauskohtainen harkinta: esimerkiksi sisareni voisi saada rokotteen avulla hieman lisää elinaikaa.

Suomen tiukka rokotuslinja poikkeaa myös monista muista Euroopan maista. Pariisissa asuva syöpäsairas 40-vuotias ystäväni sai ensimmäisten ranskalaisten joukossa rokotteen, kun taas Helsingissä pohditaan nuorten riskiryhmäläisten aikojen siirtämistä vieläkin kauemmaksi.

Huolestunut sisar

Julkaisemme kirjoituksen poikkeuksellisesti nimimerkillä. 

OLYMPIA

Sankaruus: vain uskallusta
katsoa Multaa silmiista silmin,
‘myontia: Multaa se on, vain multaa,
sellaista likinakdisyytta.

Me nousimme suosta, sammal on sukulaisemme

emmeki vielakin tieda keiti olemme kuka meidit
suohon lauloi.

Kyllin ci voi korostaa maamme koyhyytt,

uhrimme suuruutta.

Kuka han on, katsomo kohisee.
Vastaus: Kolehmainen, saksalainen.
Rataa ei voi valita, on tyytyminen siihen
mink saa.
Ulkorata, takasuora: hin rynnists Bouinin ohi,
hymyilevi mies sinisend savuavista metsisti.
Ilan viileys stadionin ylls 1912.
Ei ole endi sitd Eurooppaa, kaikki rajat
on siirretty moncen kertaan
Ei ole sita maailmaa, veren maku on silti sama,
sanalla sanoen: hurme.
Kaikki on lainaa, ajan punnukset
aina kruunaamattomat.
Rataa et voi valita.

Arto Meller (1980)




